Ikonice

## Ikonice

Majk Mekbrajd `<no mail>`

Jost Šenk `<jost@schenck.de>`

An Mari Mafu `<annma@kde.org>`

prevod: Dragan Pantelić
revizija Plasma 5.11 (7. 11. 2016.)

## Ikonice

### Uvod

Plasma stiže sa potpunim skupom ikonica u nekoliko veličina. Te ikonice koriste se širom Plasme: na površi, panelu, u menadžeru fajlova Dolphinu, na svakoj traci alatki svakog plasma programa, itd. U kontrolnom modulu ikonica veoma fleksibilno možete prilagoditi Plasmino rukovanje ikonicama.

U ovom modulu možete:

- instalirati i birati teme ikonica;

- birati različite veličine ikonica;

- dodeljivati efekte ikonicama (npr. učiniti ih poluprovidnim ili obojiti);

- podešavati ove postavke posebno po mestu upotrebe ikonica, npr. na površi, trakama alatki, itd.

### Važno

Imajte u vidu da neke od postavki mogu zavisiti od izabrane teme ikonica. Uz Plasmu se isporučuje nekoliko podrazumevanih tema ikonica: Kiseonik, Povetarac i monohromatska.

Ovaj modul sadrži dve stranice, Tema i Napredno. Tema služi za upravljanje temama ikonica, dok pod Napredno možete podesiti kako će se ikonice koristiti u Plasmi.

### Tema

Na vrhu stoji pregled ikonica iz trenutne teme. U većini podrazumevanih instalacija Plasme na raspolaganju će biti samo nekoliko tema ikonica, među njima i podrazumevani Povetarac. Još tema možete preuzeti na Internetu sa https://store.kde.org/.

Dobavi nove teme...

  Da biste ovo koristili, morate biti povezani na Internet. Klik na ovo dugme pozvaće dijalog instalatera, u kojem možete izabrati novu temu ikonica. Klikom na Instaliraj instalirate izabranu temu, koja će biti na raspolaganju odmah po kliku na Zatvori.

Instaliraj iz fajla

  Ako ste preuzeli neke nove teme sa Interneta, klikom na ovo dugme pozivate mali dijalog u kojem možete pregledati i zadati lokaciju arhive teme ikonica na disku.

  Klik na U redu u ovom dijalogu instaliraće temu na koju ste ukazali i staviti je na raspolaganje na spisku tema.

Ukloni temu

  Klikom na ovo dugme uklanjate sve fajlove ove teme sa sistema. Prethodno će vam biti zatražena potvrda da li zaista želite da uklonite fajlove teme.

  Klik na Obriši uklanja fajlove teme, a na Odustani ne čini ništa i prekida radnju uklanjanja.

### Napredno

Na ovoj, drugoj stranici kontrolnog modula ikonica videćete dve oblasti:

- Pod Upotreba ikonice možete odabrati koju posebnu upotrebu ikonica želite da podesite, na primer na traci alatki ili panelu.

- U oblasti pregleda možete videti kako će izgledati odabrana vrsta ikonica s trenutnim postavkama. Imajte na umu da stanje ovog pregleda takođe zavisi od stanja ikonice izabranog među efektima ispod (objasnićemo ovo u daljem).

Pri podešavanju ikonica prvo odaberite upotrebu ikonica koje želite da podesite. Menjajte postavke sve dok vam se prikaz ne dopadne. Zatim možete izabrati i podesiti narednu upotrebu ikonica, itd. Na kraju, ako ste zadovoljni postavkama, kliknite na U redu ili Primeni da primenite izmene.

Još dve opcije treba uzeti u obzir, Veličina i Efekti.

#### Veličina ikonica

Možete izabrati nekoliko veličina ikonica sa spiska. Veće ikonice su naročito korisne osobama slabijeg vida.

Od teme ikonice koju ste odabrali u kontrolnom modulu tema ikonica zavisi koje će veličine biti ponuđene na spisku. Na primer, niskokolorna tema ikonice nudi samo veličine 16 i 32 za ikonice površi i 16, 22 i 32 za ikonice trake alatki. Visokokolorna tema nudi veličine 16, 32 i 48, kao i od 64 do 128. Međutim, pošto Plasma ne može sadržati sve ove ikonice statički, ikonice u veličinama od 64 do 128 stvaraju se automatski, zbog čega mogu biti nešto nižeg kvaliteta.

Možete odabrati i animirane ikonice, pošto mnoge ikonice imaju pridružene animacije. Popunite kućicu Animirane ikonice da uključite ovaj efekat. Ali pazite, animacija može biti spora ili isprekidana ako vam je grafička kartica stara ili ponestaje memorije.

#### Efekti

Najzad, možete podesiti primenu izvesnih filtera na ikonice u jednom od ova tri stanja:

osnovna

  Ovako će ikonica normalno izgledati.

aktivna

  Ovako će ikonica izgledati sa pokazivačem miša iznad nje.

isključena:

  Ikonica će ovako izgledati ako je isključena njoj pridružena radnja, tj. kada klik na nju ne daje nikakav rezultat.

Izaberite jedno od ovih stanja i pritisnite dugme Postavi efekat... da podesite odgovarajući efekat ikonice. Imajte u vidu da će ovo podešavanje uticati samo na ikonice iz trenutno izabrane kategorije pod Upotreba ikonice (vidi gore). Na primer, podešavanje efekta za aktivne ikonice na traci alatki neće uticati na aktivne ikonice koje se koriste na drugim mestima.

Ispod spiska stanja ikonica nalaze se dve opcije: možete podesiti efekat i odabrati opciju Poluprovidne, koja čini da se pozadina „probija“ kroz ikonice. Desno od spiska efekata je dugme klizača za prosleđivanje dodatnih parametara filteru, boje i količine.

Na ikonice se mogu primeniti sledeći efekti:

bez efekata

  Ikonice će se koristiti bez primene ikakvog efekta.

zasivljeno:

  Pod ovim filterom ikonice postaju sivkastije. Upotrebite klizač Količina: da podesite intenzitet filtera. Zapazite da se u većini korisničkih sučelja ovaj efekat koristi samo za isključene ikonice.

obojeno:

  Ikonice će biti obojene posebnom bojom. Na primer, mogli biste podesiti da aktivne ikonice (one nad kojima je pokazivač miša) imaju zlatni odsjaj. Dugmadima boje i klizačem Količina: podešavate ciljnu boju i njen intenzitet.

gama:

  Na ikonice će biti primenjena drugačija vrednost game. Ako niste fotograf i ne znate šta je gama, vrlo je slična kontrastu. Da biste stekli osećaj za ovaj efekat, poigrajte se malo sa postavkama game pomeranjem klizača Količina:.

odzasićeno:

  Ikonice će se crtati odzasićeno. Sasvim slično postavci boje na televizoru. Upotrebite klizač da podesite jačinu odzasićenja.

monohromatsko:

  Ikonice će se crtati u samo dve izabrane boje.